Kivumbi cha kumrithi Joho chatifuka, Mboko yumo pia
Language: Swahili | Genre: News

Kivumbi cha kumrithi Joho chatifuka, Mboko yumo pia 
SIASA za kumrithi Gavana Hassan Joho zimepamba moto huku wabunge wakijizatiti kupata baraka za kinara huyo wa Kaunti ya Mombasa. 
Wabunge Bi Mishi Mboko (Likoni), Bw Abdulswamad Nassir (Mvita), Bw Ali Mbogo (Kisauni), Bw Badi Twalib (Jomvu), Bw Omar Mwinyi (Changamwe) na spika wa bunge la Kaunti ya Mombasa Harub Khatri, wako mbioni kusaka umaarufu huku wakisubiri kutawazwa na Bw Joho ambaye anausemi mkubwa wa siasa za eneo la Pwani.
Bw Joho anachukuliwa kama msemaji wa siasa eneo la Pwani na wanasiasa wengi wamekuwa wakimfuata kupata baraka zake hususan wale wa chama cha ODM.
Hata hivyo, Bw Joho ambaye anamaliza hatamu yake ya ugavana baada ya kuongoza kwa vipindi viwili, amesalia kinya kuhusu swala la mrithi wake.
Bw Joho yuko katika njia-panda kwani wandani wake wanatarajia awatawaze kumridhi. 
Bi Mboko alisema anamsubiri gavana huyo kuamua mrithi wake.
Tuache kujipiga vifua, kupiga kelele na ooh sijui nini na nini, Bw Joho atasawazisha kila kitu, yeye ndiye atakaye amua. Lakini kama wanawake, ninawasihi tuanze kujipanga mapema ili tupate kura nyingi zaidi, alisema Bi Mboko. 
Alisema wabunge wote wanaotaka kumrithi gavana huyo ni wanafunzi wake wakisiasa. 
Bw Nassir na mimi tunataka ugavana na sote tuko upande wa gavana wetu, kwa hivyo acheni propaganda za kugonganisha watu. Bw Mwinyi, Bw Mbogo, Bw Khatri na mimi Mishi Mboko tunavizia kiti cha ugabvana, alisema.
Bi Mboko ni mwanamke wa kwanza kugombea ugavana wa Mombasa ambayo inawapiga 500000.
Alisema ananuia kuwaunganisha wanawake na vijana ili kupata kura zao. Awali alitajwa kuwa mbichi katika siasa za Mombasa, lakini katika siku za hivi majuzi amejitokeza kama mwanasiasa shupavu akimenyana na wanaume.
Akiongea kwenye sherehe za kuadhimisha siku za wanawake duniani mnamo Machi 3, Bi Mboko alisema yuko tayari kumrithi Bw Joho kwani anakisomo na amekomaa kwenye kisiasa. Alisema licha ya kupakwa tope, amejizatiti kwenye ulingo huo baada ya kumenyana na wanaume kwenye uchaguzi wa ubunge wa Likoni mwaka wa 2017. 
Bi Mboko mwenye shahada ya mawasiliano kutoka chuo kikuu cha Moi, aliandikisha historia baada ya kuwa mwanamke wa kwanza Mombasa kuchaguliwa bunge. Hata hivyo, mwanachama huyo shupavu wa ODM alikisihi chama chake kuhakikisha usawa katika ugavi wa uongozi mwaka wa 2022.